III.FANNI O‘QITISHDA ZAMONAVIY YONDASHUVLAR

3.3-modul. Ona tili va adabiyot darslarida XXI asr ko‘nikmalari hamda kompetensiyalarini rivojlantirish

1-mavzu: Ona tili va adabiyot darslarida tadqiqot va so‘rovga asoslangan ta’limni  tashkil etish

	Reja:
1. Tadqiqot va so‘rovga asoslangan ta’lim tushunchasi.
2. Tadqiqotga asoslangan ta’limning bosqichlari.
3. So‘rovga asoslangan ta’limning mazmuni va ahamiyati.
4. Ona tili va adabiyot darslarida qo‘llash imkoniyatlari.
Zamonaviy ta’lim tizimida o‘quvchini tayyor bilimlarni qabul qiluvchi emas, balki bilimni mustaqil ravishda izlab topuvchi, tahlil qiluvchi va xulosa chiqaruvchi shaxs sifatida shakllantirish ustuvor vazifa hisoblanadi. Ayniqsa, ona tili va adabiyot fanlari mazmunan tafakkur, nutq, mantiqiy tahlil va ijodkorlik bilan chambarchas bog‘liq bo‘lgani sababli, bu fanlarni o‘qitishda innovatsion yondashuvlar alohida ahamiyat kasb etadi. Shunday yondashuvlardan biri — tadqiqotga asoslangan ta’lim hamda so‘rov (savol)ga asoslangan ta’lim metodlaridir.
Mazkur ma’ruzada tadqiqot va so‘rovga asoslangan ta’limning mazmun-mohiyati, bosqichlari hamda ona tili va adabiyot darslarida ularni samarali tashkil etish masalalari yoritiladi.
Tadqiqotga asoslangan ta’limning mazmuni va ahamiyati 
Tadqiqotga asoslangan ta’lim (Research-Based Learning) – o‘quvchini ilmiy izlanish jarayoniga faol jalb etish orqali bilim berishga yo‘naltirilgan pedagogik yondashuvdir. Bu usulda o‘quvchi muayyan muammoni aniqlaydi, unga doir savollar qo‘yadi, faraz ilgari suradi, dalillar to‘playdi va ilmiy xulosalar chiqaradi.
Ona tili va adabiyot darslarida tadqiqotga asoslangan ta’lim quyidagi imkoniyatlarni yaratadi:
o‘quvchilarda ilmiy tafakkurni shakllantiradi;
til va badiiy matnni chuqur tahlil qilish ko‘nikmasini rivojlantiradi;
mustaqil fikrlash va dalillarga tayangan xulosa chiqarishga o‘rgatadi;
nutq madaniyati va yozma savodxonlikni oshiradi.
Tadqiqotga asoslangan ta’lim jarayoni qat’iy bosqichlilik asosida tashkil etiladi va har bir bosqich o‘quvchining faol ishtirokini talab qiladi.
Tadqiqotga asoslangan ta’lim jarayonining bosqichlari
Tadqiqotga asoslangan ta’lim quyidagi asosiy bosqichlarda amalga oshiriladi:
Tadqiqot muammosini aniqlash.
Dars jarayonida muammoli vaziyat yaratiladi. Masalan, badiiy matndagi obrazlar talqini yoki til hodisasining qo‘llanish sabablarini aniqlash.
Tadqiqot savoli va maqsadini belgilash.
O‘quvchilar muammo asosida aniq savollar shakllantiradilar. Masalan: “Muallif nima sababdan ushbu til birligidan foydalangan?”
Faraz (gipoteza) ilgari surish.
O‘quvchilar dastlabki taxminlarini bildiradilar. Bu bosqich ularning mantiqiy fikrlashini faollashtiradi.
Tadqiqot rejasini tuzish.
Qanday manbalar o‘rganilishi, qanday usullar qo‘llanishi belgilanadi.
Ma’lumot to‘plash.
Matnlar, lug‘atlar, darsliklar va qo‘shimcha manbalar asosida material yig‘iladi.
Tahlil va interpretatsiya.
Topilgan ma’lumotlar tahlil qilinib, izohlanadi, dalillar solishtiriladi.
Xulosa va takliflar.
Tadqiqot savoliga javob beriladi va umumiy xulosalar chiqariladi.
Natijani rasmiylashtirish va taqdim etish.
O‘quvchilar yozma ish, taqdimot yoki og‘zaki chiqish shaklida natijalarni taqdim etadilar.
Mazkur jarayon o‘quvchini muammo ko‘ra oladigan, ilmiy dalillar bilan ishlay oladigan va asosli xulosa chiqaradigan shaxs sifatida shakllantiradi.
So‘rovga asoslangan ta’limning mohiyati 
So‘rovga asoslangan ta’lim (Inquiry-Based Learning) — ta’lim jarayonini savollar asosida tashkil etishga yo‘naltirilgan metod bo‘lib, unda o‘quvchi bilimni tayyor holda emas, balki savol berish, izlanish va mulohaza yuritish orqali egallaydi.
Bu yondashuvda o‘qituvchi yo‘naltiruvchi, o‘quvchi esa faol tadqiqotchi sifatida namoyon bo‘ladi. So‘rovga asoslangan ta’lim o‘quvchini bilim iste’molchisi emas, balki bilim yaratuvchiga aylantiradi.
So‘rovga asoslangan ta’limning asosiy afzalliklari:
tanqidiy va mantiqiy fikrlashni rivojlantiradi;
savol berish madaniyatini shakllantiradi;
nutq faolligi va muloqot ko‘nikmalarini oshiradi;
Ijodkorlik va tashabbuskorlikni kuchaytiradi.
Amaliy misollar orqali tashkil etish
Ona tili va adabiyot darslarida so‘rov va tadqiqotga asoslangan ta’limni hayotiy mavzular bilan bog‘lash yuqori samaradorlik beradi. Masalan:
“4 burchak” (Agree- qo‘shilaman / Disagree- qo‘shilmayman / Strongly Agree- to‘liq qo‘shilaman  / Strongly Disagree - mutlaqo qo‘shilmayman) metodi ona tili va adabiyot darslarida tadqiqot va so‘rovga asoslangan ta’limni tashkil etishda samarali qo‘llanadi, chunki bu metod o‘quvchilarni muammoli fikr yuzasidan mustaqil pozitsiya tanlashga, o‘z qarashini dalillar bilan asoslashga va matnga tayangan holda xulosa chiqarishga undaydi. Dars jarayonida sinfning to‘rt burchagiga “To‘liq qo‘shilaman”, “Qo‘shilaman”, “Qo‘shilmayman”, “Mutlaqo qo‘shilmayman” yozuvlari joylashtiriladi va o‘qituvchi ona tili yoki adabiyotga oid bahsli fikrni ilgari suradi, masalan, “Asar bugungi yoshlar uchun ham dolzarb” yoki “Asar qahramonining yakuniy qarori adolatli hisoblanadi”. O‘quvchilar o‘z munosabatiga mos burchakka joylashib, guruhda matndan dalillar izlaydi, til birliklari yoki badiiy vositalar asosida fikrini isbotlaydi va vakillar orqali himoya qiladi. Bunda har bir javob tadqiqotga tayanishi shart bo‘ladi. Dars oxirida o‘qituvchi qaysi burchakda nechta o‘quvchi to‘planganini aniqlab, umumiy fikrni tahlil qiladi, bu esa so‘rov natijasi sifatida xizmat qiladi. Natijada “4 burchak” metodi o‘quvchilarda tanqidiy va mantiqiy fikrlashni, dalillash ko‘nikmasini, nutq madaniyatini rivojlantiradi hamda o‘quvchini dars markaziga qo‘ygan holda tadqiqot va so‘rovga asoslangan ta’limni samarali amalga oshirish imkonini beradi.
“Mahallamizda chiqindilar nega ko‘paymoqda?” 

Ushbu mavzu asosida o‘quvchilar:
muammoni aniqlaydilar;
sabablar haqida savollar tuzadilar;
kuzatuv va suhbatlar asosida ma’lumot to‘playdilar;
natijalarni tahlil qilib, xulosa chiqaradilar.
“Nima uchun ayrim hududlarda suv tanqisligi yuzaga keladi?”                    (10- slayd)
Bu mavzuda o‘quvchilardan so‘rovnoma olinadi, javoblar umumlashtiriladi va statistik hamda mantiqiy xulosalar chiqariladi. Bu jarayonni darslarda qo‘llash o‘quvchilarning yozma nutqi, tahliliy fikrlashi va ijtimoiy faolligi rivojlanadi.
Xulosa qilib aytganda, tadqiqot va so‘rovga asoslangan ta’lim metodlari ona tili va adabiyot darslarining samaradorligini oshiradi, o‘quvchilarning XXI asr ko‘nikmalarini rivojlantirishga xizmat qiladi. Ushbu yondashuvlar orqali o‘quvchi mustaqil fikrlovchi, tahlilchi va ijodkor shaxs sifatida shakllanadi. O‘qituvchidan esa darsni puxta rejalashtirish, muammoli vaziyat yaratish va o‘quvchini faol izlanishga yo‘naltirish talab etiladi.

